

**ΕΛΛΗΝΙΚΗ ΔΗΜΟΚΡΑΤΙΑ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 18-09-2015

**ΓΡΗΓΟΡΙΟΥ Ε΄ 1 - ΠΥΡΓΟΣ 27100**  Α.Π.: 938

**ΤΗΛ: 2621 0 22311 - ΦΑΞ: 2621 0 20044**

**E-mail: ispo@otenet.gr**

**Site:** [**www.ispyrgou.gr**](http://www.ispyrgou.gr)

**ΔΕΛΤΙΟ ΤΥΠΟΥ**

ΘΕΜΑ: **Αιφνίδια επαναφορά από την ΗΔΙΚΑ της εφαρμογής για την αναγραφή φαρμάκων μόνο με τη δραστική ουσία**

Ο Ιατρικός Σύλλογος Πύργου-Ολυμπίας ενημερώνει τα μέλη του ότι η ΗΔΙΚΑ ενεργοποίησε ξαφνικά και χωρίς πρότερη ανακοίνωση την εφαρμογή για την καθολική συνταγογράφηση φαρμάκων, μόνο με δραστική ουσία, αφαιρώντας τη δυνατότητα αναγραφής της εμπορικής ονομασίας.

Ο Ι.Σ.Π.Ο. εκφράζει την έντονη αντίθεσή του σε αυτήν την αιφνίδια ενέργεια της ΗΔΙΚΑ, η οποία απαξιώνει το ιατρικό λειτούργημα, δια τούτο επιφυλασσόμαστε για την ανάληψη δικαστικών ενεργειών για την διασφάλιση της δημόσιας υγείας, από το πρόχειρο αυτό μέτρο.

Είναι απορίας άξιο πως ύστερα από αυτή την αιφνίδια εξέλιξη, θα συνεχίσει να εφαρμόζεται η υπ΄αριθμ. Γ5:34043/11-06-2015 (ΦΕΚ Β΄117) για τον έλεγχο των ελάχιστων ποσοστιαίων στόχων συνταγογράφησης γενοσήμων φαρμάκων και η ένταξη στη ποσόστωση αυτή των πρωτότυπων φαρμάκων εκτός προστασίας.

Αποτελεί πάγια θέση μας ότι μόνο ο ιατρός δύναται να χορηγήσει την ενδεδειγμένη θεραπεία στον ασθενή, η οποία συνίσταται όχι μόνο από την δραστική ουσία αλλά από το σύνολο του παρασκευασμένου φαρμάκου συμπεριλαμβανομένων και των εκδόχων, τα οποία αν και θεωρούνται χημικές ενώσεις φαρμακολογικά αδρανείς ενίοτε δεν στερούνται βιολογικών αποτελεσμάτων (π.χ. αλλεργικές αντιδράσεις).

Συνεπώς προτρέπουμε τα μέλη μας να συνεχίσουν να συνταγογραφούν την εμπορική ονομασία στο πεδίο των σχολίων ώστε να διασφαλιστεί η υγεία των ασθενών

Για το Διοικητικό Συμβούλιο

Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης